胡吉鄭劉盧張等六賢皆多年壽予亦次焉偶於弊居合成尚齒之會七老相顧既醉且歡靜而思之此會稀有因成七言六韻以紀之傳好事者
作者：白居易
朝代：唐

paragraphs: 七人五百七十歲，拖紫紆朱垂白鬚。
手裏無金莫嗟歎，尊中有酒且歡娛。
詩吟兩句神還王，酒飲三杯氣尚麤。
嵬峩狂歌教婢拍，婆娑醉舞遣孫扶。
天年高過二疎傅，人數多於四皓圖。
除却三山五天竺，人間此會更應無。